钦定古今图书集成/历象汇编/岁功典/第093卷
## 钦定古今图书集成/历象汇编/岁功典/第093卷

| 钦定古今图书集成 历象汇编 第九十三卷 |

| |

钦定古今图书集成历象汇编岁功典

第九十三卷目录

季冬部纪事

季冬部杂录

季冬部外编

岁功典第九十三卷

《诗经豳风七月章》：“二之日其同，载缵武功。”〈朱注〉同。“竭”作
“以狩。”缵，习而继之也。

二之日，“凿冰冲冲。”〈朱注〉凿冰谓取冰于山也。冲冲，凿冰
之意。《周礼》：正岁十二月令斩冰是也。

《礼记王制》：“冢宰制国用，必于岁之杪，五谷皆入，然后
制国用。用地小大，视年之丰耗，以三十年之通制国
用，量入以为出。”

司会以岁之成质于天子，冢宰齐戒受质。〈陈注〉《司会》，冢
宰之属，掌治法之财用会计，及王与冢宰齐置等事。
故岁之将终也，质平其一岁之计，要于天子，而先之
冢宰，冢宰重其事而齐戒以受其质。质者，质于上而
考正其当否也。

大乐正、大司寇、市三官以其成从，质于天子。大司徒、
大司马、大司空齐戒受质。〈陈注〉《市》，司市也。

百官各以其成质于三官。大司徒、大司马、大司空以
百官之成质于天子，百官齐戒受质，然后“休老劳农，
成岁事，制国用。”

《周礼·天官》·小宰：“岁终则令群吏致事。”〈订义〉王昭禹曰：“《岁
终》，日穷于次，月穷于纪，星回于天，数将几终，岁且更
始，天子与公卿大夫共饬国典，论时令，以待来岁之
宜。群吏治事必有所致，以告于上者焉。大宰于岁终
听其致事，小宰则令群吏致事而已，必小宰先令致
事，然后大宰得以听之。”

膳夫“岁终则会，唯王及后、世子之膳不会。”〈订义〉《郑康成》
曰：“不会计多少，优尊者。”

《庖人》“岁终则会，唯王及后之膳禽不会。”〈订义〉郑康成曰：
“膳禽，四时所膳，禽献如世子，可以会之。”王氏曰：“膳夫
于王及后，世子之膳不会，庖人于王及后之膳禽不
会而不及世子，是世子之膳禽则会矣。曰膳，常礼也，
膳禽，非常礼也，会者所以杜其穷奢极侈之心也。”
《医师》岁终则稽其医事以制其食，十全为上，十失一
次之，十失二次之，十失三次之，十失四为下。〈订义〉王氏
曰：稽其医事以制食。食，功也。郑康成曰：“全，犹愈也。以
失四为下者，五则半矣，或不治自愈。”

《酒正》，“岁终则会，唯王及后之饮酒不会。”以酒式诛赏。
〈订义〉郑锷曰：“酒正掌酒之政令，其始以式法授酒材，彼
违式而酒恶，不可以无诛，如式而酒美，又乌得而不
赏？故曰以酒式诛赏。”

凌人：“掌冰，正岁十有二月，令斩冰三其凌。”〈订义〉郑节卿
曰：“‘‘周虽改正朔，每用夏正。故《凌人》之职，正岁十有二
月，令斩冰，夏颁冰，掌事，秋刷，皆夏月也。如《诗》七月流
火，九月授衣’，每书月者，皆夏正。若周正则不书月，一
之日、二之日’是也。”贾氏曰：“周十二月，冰未坚也。《诗》曰：
‘二之日凿冰冲冲，三之日纳于凌阴’。二之日谓周之
二月，夏之十二月也。三之日，谓周之三月，夏”之正月
与？此《周礼》十二月藏冰，校一月者豳？地寒，故纳冰可
用夏正月也。郑锷曰：“冰不坚厚，则不可取，欲取诸冰
厚腹坚之时，故记则谓之伐，《诗》则谓之凿，此则谓之
斩。”杜氏曰：“三其凌，三倍其冰。”郑康成曰：“三之者，为消
释度也。”《易氏》曰：“三为冰室，以待亥、子、丑三月之用。”盖！
天时不可预，必有冬而无冰者，凡亥、子、丑三月之间，
皆可藏冰，故三其凌以待之。

大府，“凡邦之赋用取具焉。岁终，则以货贿之入出会
之。”〈订义〉林氏曰：“会其出入，亦以待司会之会。”

外府“岁终则会，唯王及后之服不会。”〈订义〉王昭禹曰：“王
与后服不会，则至尊不可以有司法数拘也。世子则
防其奢侈而乱法，骄佚而败礼，不可以无会与酒。正
惟王及后之饮不会同意。”

《职币》：“岁终则会其出，凡邦之会事，以式法赞之。”〈订义〉黄
氏曰：“王之用不会，独会其出，以知馀见耳。”其数皆关
白司会。贾氏曰：“职币主出，故岁终与司会会之。赞之，
亦谓赞司会之事。”

《司裘》：“凡邦之皮事掌之，岁终则会，唯王之裘与其皮
事不会。”〈订义〉王昭禹曰：“‘岁终则会’者，会其一岁用皮之
数，惟王之裘与其皮事不会，所以优至尊。不言后者，
后之服无以皮为之。”

《掌皮》，“岁终，则会其财赍。”〈订义〉王昭禹曰：“泉布谓之财，行
费谓之赍。敛之则用财，敛而散之则有行费。”史氏曰：
“‘岁终不会其皮事而会其财赍者，皮革既敛，春已献

于城郭而息于山林。掌皮之敛，岂敢千里疲人以轮
送，必使赍其财而市之？其”财曰《财赍》，以明敛者，非强
取。

内宰“岁终则会内人之稍食，稽其功事，佐后而受。献
功者。比其小大与其麤良而赏罚之。会内宫之财用。”
〈订义〉王氏曰：“内人，王内之人。”王昭禹曰：“典妇以功献于
后，内宰则佐后而受之。”

女御以岁时献功事。〈订义〉王昭禹曰：“岁时者，岁终之时。
典妇功，所谓秋献功是也。”郑康成曰：“丝枲成功之事。
典丝岁终则各以其物会之。”〈订义〉郑司农曰：“各出其所
饰之物，会计傅著之。”王氏曰：“典丝、典枲，岁终各以其
物会之，防其以贱贸贵。”

《典枲》：“岁终，则各以其物会之。”〈订义〉史氏曰：“岁终之会，各
以其物知其出纳之数。”

《地官》：乡师之职，“岁终则考六乡之治，以诏废置。”
乡大夫之职，“岁终则令六乡之吏皆会政致事。”〈订义〉郑
康成曰：“致事言其岁尽文书。”郑锷曰：“岁终则群吏会
其所行之政而来致其事者，将以考之而上于长贰，
故使之先自审也。”

《州长》岁终则会其州之政令。

《党正》：“国索鬼神而祭祀，则以礼属民，而饮酒于序，以
正齿位。”〈订义〉王昭禹曰：“《郊特牲》以岁十有二月，合聚万
物而索飨之。”

岁终，则会其党政，帅其吏而致事。

《族师》“岁终则会政致事。”

《泉府》，“岁终则会其出入而纳其馀。”〈订义〉贾氏曰：“出谓出
府会计用财。入，谓于廛人敛取。”布已下，纳其馀者。
若国家来取财，不尽而有馀，则纳与天官职币。
《遂大夫》令为邑者，岁终则会政致事。

《鄙师》“岁终则会其鄙之政而致事。”

《舍人》“岁终则会计其政。”〈订义〉郑康成曰：“政用谷之多少。
春官天府，季冬陈玉，以贞来岁之媺恶。”〈订义〉郑司农曰：
“贞，问也。”郑锷曰：“先王防患远，忧民深，故每长虑却顾，
以为灾害之防。尝之日卜芟，狝之日卜戒，社之日卜
稼，犹以为未足以知来岁之休咎，又于季冬之月，日
穷于次，星穷于纪，岁且更始之时而预卜之。方其问
龟，则天府之官，陈玉以礼神。玉之为物，阳精之纯，将
以交三灵而通之，故必用玉也。问龟者，大”卜之职，天
府掌出玉而陈之。

占人岁终，则计其占之中否。〈订义〉《郑锷》曰：“俟岁终计会
其所占之中否而进退，占人盖卜之所占验与否常
在后，故俟岁终计之。”

《占梦》“季冬聘王梦，献吉梦于王，王拜而受之，乃舍萌
于四方，以赠恶梦，遂令始难欧疫。”〈订义〉郑锷曰：“先儒之
说于理不通，安有一岁之梦？当其时则不占，至于季
冬始聘而问王焉，季冬始问始赠，何补于一岁之吉
凶？恶梦不善，至于是时，虽赠亦无及矣。聘，问也，如聘
女之聘聘而来也。赠，送也，如赠行之赠，赠之使往也。
季冬之月，岁旦更始，迎新送旧之时也。欲王新岁常
得吉梦，故聘之，欲王新岁常无恶梦”，故赠之。如谓人
臣有吉梦献于天子，天子拜受，亦无是理。盖亦迎新
之际，聘其吉者，欲其来，故献于王者曰：“自今以后，梦
皆吉而无凶矣。”王乃拜受，亦迎受福之意也。舍萌，谓
取菜之始萌者而祭也。梦者，祸福之萌，用菜萌以祭，
示去其萌芽之义。郑康成曰：“梦者事之祥，吉凶之占，
在日月星辰季冬，日”穷于次，月穷于纪，星回于天，数
将几终，于是发币而问焉，若休庆之云尔。因献群臣
之吉梦于王归美焉。《诗》云：“牧人乃梦，众维鱼矣，旐维
旟矣。”此所献吉梦。令，令，方相氏也。难，谓执兵以有难
却也。杜氏曰：“《月令》：季春之月，命国傩，九门磔禳，以毕
春气。仲秋之月，天子乃傩，以达秋气。季冬之月，命有
司大傩，旁磔出土牛，以送寒气。”贾氏曰：“子春虽引三
时之傩，惟即季冬大傩，以此《经》文承季冬之下，是以
《方相氏》亦据季冬大傩而言。”李嘉会曰：“季春、仲秋、季
冬皆有傩，今曰始傩者，盖在上始行傩礼，则诸侯万
民斯可傩也。”王昭禹曰：“既舍萌，赠恶梦，内无衅，然后
自外至者，可索而殴也。”郑锷曰：“恶梦已去”，亦不使疫
鬼或乘隙而来。凡为厉者，一切皆绝，则恶梦无自而
生矣。《易》氏曰：“始傩所以迎和气，殴疫所以送戾气。
眂祲岁终，则弊其事。”〈订义〉郑锷曰：“岁终弊之，以验禳除
之有效否。弊，断也；断其然否，所以验之也。”李嘉会曰：
“计其占之中否，则赏罚黜陟不言可知。”

《秋官》士师之职，“岁终则令正要会。”〈订义〉郑锷曰：“令，刑官
之属尔。”《易氏》曰：“少司寇于正岁命其属入会，乃致事
者。入此岁终所正之要会也。”

《穆天子传》：冬甲戌，天子东游，饮于留祈，射于丽虎，读
书于菞丘，曰：“献酒于天子。”乃奏广乐，天子遗其灵鼓，
乃化为黄蛇。

《晏子谏上》篇：景公令兵抟治，当腊冰月之间而寒，民
多冻馁而功不成。公怒曰：“为我杀兵二人。”晏子曰：“昔者先君庄公之伐于晋也，其役杀四人，今令而杀二
人，是师杀之半也。”公曰：“诺，是寡人之过也。”令止之。
《史记范睢传》：“三岁不上计。”注：凡郡长治民，进贤劝功，
决讼检奸，常以岁尽遣吏上计。

《漂粟手牍》：吕后时冬十二月，见未央宫前有一紫燕，
后以为不祥，使侍中陈当时逐之，飞入厩内，不得出。
值牝马方仰首而嘶，遂飞入其口中，便有紫云覆于
马首，顷之而灭。当时奏状，后异之，诏有司专视此马。
后生驹，日驰数百里，号曰“紫燕。”

《汉书武帝本纪》：“太初元年十二月，䄠高里，祠后土；东
临勃海，望祠蓬莱。”

《述异记》：“辟寒香，丹丹国所出，汉武时入贡，每至大寒，
于室焚之，暖气翕然，自外而入，人皆减衣。”

《汉书宣帝本纪》：地节三年“十二月，初置廷尉平四人，
秩六百石。”

桓谭《新论》：“元帝时，汉中遇道人王仲都，能忍寒，乃于
盛寒日，令袒衣载以驷马，于昆明池上绕水而走。御
者厚衣狐裘，甚寒，而仲都独无忧也。”

《后汉书光武帝本纪》：皇考南顿君，初为济阳令，以建
平元年十二月甲子夜生光武于县舍，有赤光照室
中，钦异焉。使卜者王长占之，长辟左右曰：“此兆吉不
可言。”

建武六年十二月诏曰：“今军士屯田粮储差积其令
郡国收见田租三十税一如旧制。”

《章帝本纪》建初八年“十二月诏曰，五经剖判，去圣弥
远。章句遗辞，乖疑难正。恐先师微言，将遂废绝，非所
以重稽古，求道真也。其命群儒，选高才生，受学《左氏》
《穀梁春秋》《古文尚书》《毛诗》，以扶微学，广异义焉。
元和二年诏：律，十二月立春，不以报囚。”《月令》：“冬至之
后，有顺阳助生之文，而无鞠狱断刑之政。朕咨访儒
雅，稽之典籍，以为王者生杀，宜顺时气。其定律无以
十一月十二月报囚。”

《东夷传》：夫馀国以腊月祭天，大会连日，饮食歌舞，名
曰“迎鼓。”是时断刑狱，解囚徒。

《抱朴子·至理篇》：“左慈以气禁水，著中庭露之，大寒不
冰。”

《吴录》：魏文帝至广陵，临江观兵，兵有十馀万，旌旗弥
数百里。权严设固守。时大寒冰，舟不得入江。帝见波
涛汹涌，叹曰：“嗟乎！固天所以隔南北也。”遂归。

《晋书武帝本纪》：泰始四年“十二月，帝临听讼观，录廷
尉洛阳狱囚，亲平决焉。”

《礼志》：“武帝泰始六年十二月，帝临辟雍，行乡饮酒之
礼。诏曰：‘礼仪之废久矣，乃今复讲肄旧典，赐太常绢
百匹，丞、博士及学生牛酒’。”

《元帝本纪》太兴元年“十二月癸巳，诏曰：汉高经大梁，
美无忌之贤；齐师入鲁，修柳下惠之墓。其吴之高德
名贤或未旌录者，具条列以闻。”

《五行志》：“穆帝永和九年十二月，桃李华。是时简文辅
政，事多弛略，舒缓之应也。”

《韩伯传》：伯母殷氏，高明有行，家贫。窭伯年数岁，至大
寒，母方为作襦，令伯捉熨斗而谓之曰：“且著襦，寻当
作复裈。”伯曰：“不复须。”母问其故，曰：“火在斗中而柄尚
热，今既著襦，下亦当煖。”母甚异之。

《王延传》：“延继母卜氏，尝盛冬思生鱼，敕延求而不获，
杖之流血。延寻汾叩凌而哭，忽有一鱼长五尺，踊出
水上，延取以进母卜氏食之，积日不尽，于是心悟，抚
延如己生。”

《宋书百官志》：“太史令一人，丞一人，掌三辰时日祥瑞
妖灾，岁终则奏新历。”

《法苑珠林》：宋元嘉十五年，罗顺为平西府将戍。十二
月放鹰野泽，见鹰雉俱落。于时火烧野草，惟有三尺
许丛草不然。遂披而觅鸟，乃得金菩萨坐像，工制殊
巧，遂收而供之。

《宋书文帝本纪》，元嘉十九年十二月，诏“尼父德表生
民，功被百代，而坟茔荒芜，荆棘弗剪，可蠲墓侧数户，
以掌洒扫。鲁郡上民孔景等五户，居近孔子墓侧，蠲
其课役，供给洒扫，并种松柏六百株。”

《梁书武帝本纪》，天监九年“十二月，舆驾幸国子学，策
试胄子，赐训授之司各有差。”

《南史梁武帝本纪》：“大同七年十二月，于宫城西立士
林馆，延集学者。”

《隋书礼仪志》：“陈制，先元会十日，百官并习仪注，令仆
以下悉公服监之。设庭燎街阙，城上殿前皆严兵，百
官各设部位而朝，宫人皆于东堂，隔绮疏而观。宫门
既无籍，外人但绛衣者亦得入观。”

《北史徐则传》：“则入天台山，因绝粒养性，所资惟松水
而已。虽隆冬沍寒，不服绵絮。”

《魏道武帝本纪》：“天兴四年冬十二月，集博士儒生，比
众经文字，义类相从，凡四万馀字，号曰《众文经》。”
《魏书高宗本纪》：“和平三年十二月乙卯，制战阵之法
十有馀条。因大傩耀兵，有飞龙腾蛇、鱼丽之变，以示威武。”

《灵征志》：高祖延兴元年十二月，徐州竹邑戍士邢德
于彭城南一百二十里得著一株四十九枝，下掘得
大龟献之，诏曰：“龟蓍与经文相合，所谓灵物也，德可
赐爵五等。”

《北史魏孝文帝本纪》：延兴元年十二月，诏求舜后获
东莱人妫苟之，复其家毕世，以彰盛德之不朽。
《魏书释老志》：“延兴三年十二月，显祖因田，鹰获鸳鸯
一，其偶悲鸣，上下不去。帝乃惕然，问左右曰：‘此飞鸣
者为雌为雄’？左右对曰：‘臣以为雌’。帝曰：‘何以知’？对曰：
‘阳性刚，阴性柔，以刚柔推之，必是雌矣’。”帝乃慨然而
叹曰：“虽人鸟事别，至于资识性情，竟何异哉！”于是下
诏禁断鸷鸟不得畜焉。

《灵征志》：“世宗景明二年十二月，南青州献苍乌。君修
行孝慈，万姓不好杀生则至。”

《北史李顺兴传》：“顺兴年十馀，乍愚乍智，时莫识之。其
言未来事，时有中者。盛冬单布衣，跣行冰上，及入洗
浴，略不患寒。”

《西域传》“波斯国尤重，十二月一日，其日人庶以上，各
相命召，设会作乐，以极欢娱。”

《启颜录》：隋朝有人敏慧，然而口吃，杨素每闲闷，即召
与剧谈。尝岁暮无事对坐，因戏问云：“今日家中有人
治蛇咬足，若为医治。”此人即应声报云：“取取，五月五
日南墙下雪，雪涂涂即即治。”素云：“五月何处得有雪？”
答云：“若五月五日无雪，腊月何处有蛇咬？”素笑而遣
之。

《旧唐书礼仪志》：“季冬寅日，蜡祭百神于南郊。大明、夜
明用犊二，神农氏、伊耆氏各用少牢一；后稷及五方
十二次、五官、五方田畯、五岳、四镇、四渎以下方别各
用少牢一。当方不熟者，则阙之。”

《职官志》：“凡兵马在府，每岁季冬，折冲都尉率五教之
属，以教其军阵战𩰚之法也。”具在教习簿籍。
《唐书百官志》：“上林署季冬藏冰千段，先立春三日纳
之冰井，以黑牡秬黍祭司寒。”

《唐会要》：“武德六年十二月九日，以武功宫改为庆善
宫。”

武德八年十二月十八日。水部郎中姜行本。请于陇
州开五节堰。引水通运。许之。

算学。贞观二年十二月二十一日置。

贞观十三年十二月十四日壬午，诏“于洛、相、幽、徐、齐、
并、秦、蒲等州置常平仓，粟藏九年，米藏五年，下湿之
地，粟藏五年，米藏三年，皆著于令。”

律学，显庆元年十二月十九日，于志宁奏置，隶详刑
寺。

《唐诗纪事》：“景龙二年十二月六日，上幸荐福寺，郑愔
诗先成，宋之问后进。二十一日，幸临渭亭，李峤等应
制。”

景龙三年十二月十四日。幸韦嗣立庄。拜嗣立“逍遥
公。”名其居曰“清虚原幽栖谷。”

《唐会要》：“开元八年十二月二十日，诏张说修《国史》，仍
赍史本，就并州随军修撰。”

开元九年十二月九日，增修蒲津桥。緪以竹苇，引以
铁牛，命兵部尚书张说刻石为颂。

开元十八年十二月二十九日，有龙见于池，敕太常
韦縚草祭仪。縚奏：“祭用二月，牲用少牢，乐用鼓钟，奏
《姑洗》，歌《南吕》。”

天宝三载十二月二十四日，亲祀九宫贵神于东郊。
天宝六载十二月二十一日壬戌。“筑会昌城于汤所，
置百司及公卿邸第。”

天宝七载十二月二日，元元皇帝降于朝元阁，改为
“降圣阁。”

乾元元年十二月二十八日丙寅立春御宣政殿命
太常卿于休烈读《春令》。

贞元八年十二月三日。赐“文武常参官绫袍。”

《唐书礼乐志》：“贞元九年季冬，贡举人谒先师日与亲
享庙同。有司言，上丁释奠，与大祠同，即用中丁。乃更
用日谒于学。”

《旧唐书张茂昭传》，“元和五年冬十二月十二日至京
师。故事，双日不坐。是日特开延英殿，对茂昭，五刻乃
罢。”

《唐会要》：“太和七年十二月，敕于国子监讲论堂两廊，
创立石《九经》并《孝经》《论语》《尔雅》，共一百五十九卷，字
样四十九卷。”

《旧唐书文宗本纪》：“太和九年十二月辛卯，置谏院印。
谏院旧无印，有章疏，各于本司请印，人多知之。至是
特敕置印，兼诏谏臣论事，有关机密，别以状列之。”
《阙史》：李彦佐在沧景，唐太和九年有诏诏浮阳兵北
渡黄河，时冬十二月，至济南郡，使击冰进舟，冰触舟，
舟覆诏失。彦佐惊惧，不寝食六日，鬓发白，至貌侵肤
削，“从事亦谬其仪形也。”乃令津吏不得诏，尽死。吏惧，
且请公一祝祷于河，吏凭公诚明，以死索之。彦佐乃令具爵酒及祝，传语诘河。其旨曰：“明天子在上，川渎
山岳，祝史咸秩。予境之内祀未尝匮，尔河伯洎鳞介
之长，当卫天子诏，何反溺之乎？或不获，予将斋告于
天，天将谪尔。”吏酹冰辞已，忽有声如震，河冰中断，可
三十丈。吏知彦佐精诚已达，乃沈钩索而出，封角如
旧，惟篆印微湿耳。彦佐所至，令严务简，推诚于物，著
声于官，如河水色浑驶，流大木与纤芥，顷刻千里矣。
安有“舟覆六日，一酹而坚冰陷，一钩而沈诏获，得非
诚之至乎？”

《清异录》：有刁萧者，携一镜，色碧体莹，背有字曰：“碧金
仙”，大中元年十二月铜坊长老白九峰造。余以俸粒
五石换之，置于文瑞堂，呼为“铜此君。”

《东观奏记》：河东节度刘瑑在内署日，上深器异，大中
十年手诏追之。既至，拜户部侍郎、判度支。十二月十
七日次对，上以御案历日付瑑，令于下旬择一吉日，
瑑不谕旨。上曰：“但拣一拜官日即得奏，二十五日佳。”
上笑曰：“此日命卿为相秘。”世无知者。高湜自集贤校
理为凤翔从事，湜即瑑旧寮也。二十四日，辞瑑于私
第。湜曰：“窃度旬时，必副具瞻之望。”瑑笑曰：“来日具瞻，
何旬时也？”湜惊不敢发，诘旦，果爰立矣。

《三馀赘笔》：《唐故事》：岁暮赐群臣历日，并画锺馗。刘禹
锡有《代杜相公谢锺馗历日表》云：“图写威神，驱除群
厉；颁行元历，敬授四时。张弛有严，光增门户之贵；动
用协吉，常为掌握之珍。”又《代李中丞谢锺馗历日表》
云：“缋其神像，表去厉之方；颁以历书，敬授时之始。”
《玉谿编事》：南诏以十二月十六日为星回节，其日游
于避风台，命清平官赋诗，其国谓词臣为“清平官。”
《云仙杂记》：宝云溪有僧舍，盛冬若客至，则燃薪火，暖
香一炷，满室如春，人归更取馀烬。

《酉阳杂俎》：“焉耆十二月及元日，王及首领分为两朋，
各出一人著甲，众人执瓦石捧棍东西互击，甲人先
死即止，以占当年丰俭。”

《玉海》：唐庄宗十二月二十二日诞为万寿节。

《续文献通考》：段氏之先名俭魏者，佐蒙氏有功，六传
生思平，有异兆。国主杨于真忌捕之，思平逃匿饥，摘
野桃剖之，核有文曰“青昔”，思平折之曰：“青乃十二月，
昔乃二十一日，吾当以是日举义。”遂借逐杨氏而有
蒙国，改国号曰大理。

《辽史圣宗本纪》：“统和元年十二月甲辰，是夕，然万鱼
灯于双溪。”

统和十年十二月庚辰。猎儒州东川拜天。

《礼志》藏阄仪：“至日，北南臣僚常服入朝，皇帝御天祥
殿，臣僚依位赐坐，契丹南面，汉人北面，分朋行阄，或
五或七筹。赐膳、入食毕，皆起。顷之，复坐，行阄如初。晚
赐茶三筹或五筹，罢，教坊承应。若帝得阄，臣僚进酒
讫，以次赐酒。”大康二年十二月二十二日，始行是仪，
是日不御朝。

《宋史王全斌传》：全斌之入蜀也，适属冬暮，京城大雪，
太祖设毡帷于讲武殿，衣紫貂裘帽以视事。忽谓左
右曰：“我被服若此，体尚觉寒，吾念西征将冲犯霜雪，
何以堪处。”即解裘帽，遣中黄门驰赐全斌，仍谕诸将
以不遍及也。全斌拜赐感泣。

《玉海》：建隆二年十二月初十日，出元化门校猎
辟寒。太平兴国七年十二月十七日大雪，御制雪诗
并酒赐学士。诗云：“轻轻相亚拟如酥，宫树花装万万
株。今赐酒时卿一盏，玉堂闲话道情无。”

《实录》：太平兴国八年十一月庚辰，诏“史馆所修《太平
总类》一千卷，宜令日进三卷，朕当亲览焉。自十二月
一日为始。”宰相宋琪等言曰：“天寒景短，日阅三卷，恐
圣躬疲倦。”上曰：“朕性喜读书，颇得其趣。开卷有益，岂
徒然也。因知好学者读万卷书，非虚语耳。”

《宋史·礼志》：赐酺自秦始。秦法：三人以上会饮则罚金，
故因事赐酺，吏民会饮过则禁之。唐尝一再举行。太
宗雍熙元年十二月诏曰：“王者赐酺推恩，与众共乐，
所以表昇平之盛事，契亿兆之欢心。累朝以来，此事
久废，盖逢多故，莫举旧章。今四海混同，万民康泰，严
禋始毕，庆泽均行。宜令士庶之情，共庆休明之运。可
赐酺三日。”二十一日，御丹凤楼观酺，召侍臣赐饮。自
楼前至朱雀门张乐，作山车、旱船，往来御道。又集开
封府诸县及诸军乐人，列于御街，音乐杂发，观者溢
道，纵士庶游观，迁市肆百货于道之左右，召畿甸耆
老列坐楼下，赐之酒食。明日，赐群臣宴于尚书省，仍
作诗以赐。明日，又宴群臣，献歌诗赋颂者数十人。
雍熙三年十二月一日，大雨雪，帝喜，御玉华殿，诏宰
臣及近臣谓曰：“春夏以来，未尝饮酒，今得此嘉雪，思
与卿等同醉。”又出御制诗，令侍臣属和。

《玉海》：“淳化二年十二月丙寅朔，上御文德殿，群臣入
阁礼毕，赐百官廊下餐。”

淳化五年十二月二十一日，初置“诸州应在司，具元
管新收已支现在钱物申省。”

至道元年十二月十二日，上以新增九弦琴、五弦阮宣示近臣曰：“‘古乐之用，与郑、卫不同。朕求古人之意，
有未尽者，增琴为九弦，曰君臣文武、礼、乐、正民心’；为
五弦阮，曰金木水火土。”别造《新谱》，凡三十七卷，俾太
常乐工肄习之。

咸平三年十二月十四日，幸殿前指挥使班院阅马
射，遂宴射后苑，上《七》中的。

《宋史礼志》：“真宗以十二月二日为承天节。其仪：帝先
御长春殿，诸王上寿，次枢密使副、宣徽三司使，次使
相，次管军节度使、两使留后、观察使，次节度使至观
察使，次皇亲任观察使以下各上寿，仍以金酒器、银
马袖表为献。既毕，咸赴崇德殿。序班宰相率百官上
寿，赐酒三行，皆用教坊乐，赐衣一袭。文武群臣、方镇”
州军皆有贡礼。前一月，百官、内职、牧伯各就佛寺修
斋祝寿。罢日，以香赐之，仍各设位，赐上尊酒及诸果，
百官兼赐教坊乐。景德二年，始令枢密、三司使副、学
士复赴百官斋会，少卿监、刺史以上及近职一子赐
恩，僧道则赐紫衣、师号，禁屠辍刑。

景德二年十二月五日，宴尚书省五品、诸军都指挥
以上契丹使于崇德殿。时契丹初来贺承天节，择膳
夫五人，赍本国异味，就尚食局造食。诏赐膳夫衣服、
银带、器帛。

《玉海》：景德四年十二月，礼部侍郎周起患贡举不公，
因建“糊名法。”

景德七年十二月十六日，诏：“朝廷封椿钱物，令尚书
省岁终具《旁通册》进入。”

《宋史礼志》：大中祥符元年十二月二十四日，圣祖降
延恩殿日为“降圣节”，休假宴乐，并如天庆节。

《真宗本纪》：大中祥符三年“十二月，陜州黄河再清。庚
戌，集贤校理晏殊献《河清颂》。”

《玉海》：天圣四年十二月壬午，幸玉清昭应宫、开宝寺、
景灵宫祈雪。故事，车驾还必作乐前导。上精意以祷，
命毋作乐。既雪，辅臣皆贺。上喜曰：“力田之民，自今有
望矣。”

康定元年十二月十三日，判太常宋祁言：“太庙藏神
御及沿宝法物，已满夹室。庙壖狭，不可更为藏室。请
于宗正寺西偏别建神御库，命宗寺领之。”

庆历三年十二月，澧州献瑞木，有文曰《太平之道》，诏
送史馆。刘敞作颂曰：上天之载兮，无臭无声。眷我圣
德兮，告以太平，非笔非墨兮，自然而成。

《长编》：皇祐三年十二月八日，司天夏官正李用晦言：
“重定浑仪，铸造已成，欲乞依唐李淳风一行旧制，纪
年月，以永将来。”从之。

《玉海》：“至和元年十二月十八日，宋咸上注《周易》十卷，
诏褒谕。”

嘉祐三年十二月十六日，诏从臣观河南所进芝草。
谕曰：“今日嘉雪大滋，宿麦自胜，芝草瑞也。”是日，赐喜
雪宴于中书。

嘉祐四年十二月十五日，磁州防御使承亮上《祫享
受釐颂》，诏奖之。

《宋史礼志》：嘉祐七年十二月，特召两府、近臣、三司副
使、台谏官、皇子、宗室、驸马都尉、管军臣僚至龙图、天
章阁观三圣御书及宝文阁，为飞白分赐，下逮馆阁
官制观书诗赐韩琦以下和进。遂宴群玉殿，传诏学
士王珪撰诗序，刊石于阁。数日，再会天章阁观三朝
瑞物，复宴群玉殿。酒行，上曰：“天下久无事，今日之乐
与卿等共之，宜尽醉，勿复辞。”因召韩琦至御榻前，别
赐一大卮，出禁中名花，金盘贮香药，令各持归，莫不
霑醉，至暮而罢。

《玉海》：治平元年十二月九日，召辅臣观御篆“孝严殿”
额于迎阳门，遂御延和殿赐茶。

治平元年十二月庚子，知制诰祖无择献《皇极箴》，英
宗善其言，诏褒答之。

《宋史哲宗本纪》：“熙宁九年十二月七日己丑，生于宫，
赤光照室。”

《玉海》：元丰元年十二月二十三日，“提举司天蓝被旨
校定馆阁及私家所藏阴阳书，置库藏之，编成七百
十九卷，上之。”

《燕翼诒谋录》：“元丰二年十二月乙巳，神宗命毕仲衍、
蔡京、范锺、张璪详定，于太学创八十斋，三十人为额，
通计二千四百人。内上舍生百人，内舍生三百人，外
舍生二千人。”

《苏轼诗集》：元丰五年十二月十九日，东坡生日也。置
酒赤壁矶下，踞高峰俯鹊巢，酒酣，笛声起于江上。客
有郭、石二生，颇知音，谓坡曰：“笛声有新意，非俗工也。”
使人问之，则进士李委，闻坡生日作新曲曰《鹤南飞》
以献。呼之使前，则青巾紫裘要笛而已。既奏新曲，又
快作数弄，嘹然有穿云裂石之声，坐客皆引满醉倒。
委袖出佳纸一幅曰：“吾无求于公，得一绝句足矣。”坡
笑而从之：“山头孤鹤向南飞，载我南游到九疑。下界
何人也吹笛，可怜时复犯龟兹。”

苏轼《记梦回文诗》引：十二月二十五日，大雪始晴，梦人以雪水烹小团茶，使美人歌以饮。余梦中为作回
文诗，觉而记其一句云：“乱点馀花唾碧衫”，意用飞燕
故事也。

东坡《志林》：元丰六年十二月二十七日，天欲明，梦数
吏人持纸一幅其上题云《请祭春牛文》。余取笔疾书
其上云：“三阳既至，庶草将兴。爰出土牛，以戒农事。衣
被丹青之好，本出泥涂成毁，须臾之间，谁为喜愠。”吏
微笑曰：“此两句复当有怒者。”旁一吏云：“不妨，此是唤
醒他。”

《宋史礼志》：哲宗即位，宰臣请以十二月八日为兴龙
节。哲宗本七日生，以避僖祖忌，故后一日。

《玉海》：元祐四年十二月十七日，始命大乐正叶防撰
朝会二舞仪式，曰《威加海内之舞》，曰“《化成天下》之舞”，
《威加海内》舞为猛贲趫速之状，坐作进退之仪，以成
一变；《化成天下》舞作三揖、三辞、三谦之仪，以成一变。
仪式既具，再命协律郎陈沂按阅节奏详备。自是朝
会则用之。

元祐八年十二月二日乙巳，左仆射吕大防言：“乞仿
《唐六典》置局，修《官制》一书，为《国朝大典》。”诏于秘书省
置局，令范祖禹、王钦若、编修宋匪躬、晁补之、检讨
李之仪跋《古柏行后》：“政和元年十二月二十二日，积
雪初霁，希韩、德循携茶相期于天宁圆若虚首座之
天竺轩。希韩出此纸见邀作字，辄以是应之。既终，二
君”又作山药、芋头、萝卜、晚菘，号“甜羹”，为润笔，真一段
佳事。

《云麓漫抄》：“故事：百官入朝并乘马。政和三年十二月
十一日，以雪滑，特许暂乘车轿，不得入宫门，候路通
依常。”

《宋史礼志》：政和五年十二月二十九日，诏：“景龙门预
为元夕之具，实欲观民风，察时态，黼饰太平，增光乐
国，非徒以游豫为事。特赐公师、宰执以下宴。”

《艅艎日疏》：宣和五年，令都城自腊月初一日放鳌山
灯，至次年正月十五日夜，谓之预赏元宵。徽宗至日
出观之，时有谑词，末句云：“奈吾皇不待元宵景色来
到，恐后月阴晴未保。”

《宋史·礼志》：“宣和六年十二月二十四日，赐太师蔡京
以下应两府赴睿谟殿宴。景龙门观灯，续有旨宣太
傅王黼赴宴。”

《东京梦华录》：十二月，街市尽卖撒佛花、韭黄生菜、兰
芽、勃荷、胡桃。《泽州饧》：初八日，街巷中有僧尼三五人
作队念佛，以银铜纱罗或好盆器，坐一金铜或木佛
像，浸以香水、杨枝洒浴，排门教化，诸大寺作浴佛会，
并送七宝五味粥与门徒，谓之“腊八粥。”都人是日各
家亦以果子杂科煮粥而食也。腊日，寺院送面油与
门徒，却入疏教化上元灯油钱，闾巷家家互相遗送。
是月，景龙门预赏元夕于宝箓宫一方灯火繁盛。二
十四日交年，都人至夜请僧道看经，备酒果送神，烧
合家替代钱。纸帖灶马于灶上，以酒糟涂抹灶门，谓
之“醉司命。”夜于床底点灯，谓之“照虚耗。”此月虽无节
序，而豪贵之家遇雪即开筵，塑雪狮，装雪灯，以会亲
旧。近岁节，市井皆印卖门神、锺馗、桃板、桃符，及财门
钝驴、回头鹿马之行贴子，卖干茄瓠、马牙菜、胶牙饧
之类，以备除夜之用。自入此月，即有贫者三数人为
一火，装妇人神鬼，敲锣击鼓，巡门乞钱，俗呼为“打夜
胡”，亦驱祟之道也。

《玉海》：绍兴七年十二月十一日，谕辅臣曰：“刘光世喜
书，前日来乞朕所临《兰亭叙》，亦以一本赐之。”因论书
法甚详，遂及法帖，曰：“其间甚有可议。如古帝王帖中，
有汉章帝《千文》，《千文》是梁周兴嗣所作，何缘章帝书
之举此一事，其他可知。岂不误后学者？”

乾道九年十二月二十二日，臣僚请令太学生习射。
上曰：“《玉津燕射》，惟武臣射，文臣亦当与，可讨论典故
以闻。”

淳熙六年十二月二十八日，日有戴气。太史奏：“君德
至于天，为万民爱戴，则有是瑞。”上于是议蠲租。
《乾淳起居注》：淳熙七年十二月二十八日，南内遣御
药并后苑官管押进奉，两宫守岁。合食则剧。金银钱、
消夜岁轴果儿、锦历、锺馗、爆仗、羔儿、法酒、春牛、花朵
等。

《玉海》：淳熙十五年十二月辛卯，书“石湖”二字，赐范成
大。成大跋云：“天纵圣能，游艺超绝。典则高古，为伏羲
画。体势奇逸，如神禹碑。”

《乾淳岁时记》：都下自十月以来，朝天门内外，竞售锦
装新历，诸般大小门神、桃符、锺馗、狻猊、虎头及金彩
缕花、春帖、旛胜之类，为市甚盛。八日则寺院及人家
用胡桃、松子、乳蕈之类作粥，谓之“腊八粥。”医家亦多
合药剂，侑以虎头丹、八神屠苏，贮以绛囊，馈遗大家，
谓之“腊药。”至于馈岁盘合酒，檐羊腔充斥道路。二十
四日，谓之“交年。”祀灶用花饧米饵及烧替代及作糖
豆粥，谓之“口数。”市井迎傩，锣鼓遍至人家，乞求利市。
腊月赐宰执、亲王、三衙从官、内侍省官并外间前宰执等腊药，系和剂局方造进，及御药院特旨制造，银
合各一百两以至五十两、三十两，各有差。

《桯史》：韩平原在庆元初，其弟仰胄为知阁门事，颇与
密议，时人谓之“大小韩”，求捷径者争趋之。一日内宴，
优人有为衣冠到选者，自叙履历材艺，应得美官，而
留滞铨曹，方徘徊浩叹，又为日者弊帽持扇过其旁，
遂邀使谈庚甲。日者曰：“君命甚高，但于五星局中财
帛宫若有所碍，目下若欲亨达，先见小寒，更望成事，
必见大寒可也。”优盖以寒为韩，侍宴者皆缩颈匿笑。
《玉海》：嘉定九年十二月五日，始复置宗学，改教授为
博士，又置谕，改隶宗正寺。于是宗室疏远者，咸得就
学。

《宋史外国传》：“勃泥国以十二月七日为岁节，地热，多
风雨。国人宴会，鸣鼓、吹笛、击钹、歌舞为乐。”

《文献通考》：占城国每岁十二月十五日，城外缚木为
塔，王及人民各以衣物香药置于塔上，焚之以祭天。
《癸辛杂识》：盐官县学教谕黄谦之，永嘉人，甲午岁题
桃符云：“宜入新年怎生呵，百事大吉那般者”为人告
之官，遂罢去。

《吴郡志》：十二月十六日，妇女祭厕姑，男子不得至。
《金史礼志》：长白山，大定十二年，有司言，长白山在兴
王之地，礼合尊崇，议封爵，建庙宇。十二月，礼部太常
学士院奏，奉敕旨，封兴国灵应王，即其山北地建庙
宇。

天德二年，命有司议荐新礼。十二月，羞以鱼。

《元史祭祀志》：“每岁九月内及十二月十六日以后，于
烧饭院中，用马一、羊三、马湩、酒醴、红织金币及里绢
各三疋，命蒙古达官一员，偕蒙古巫觋掘地为坎以
燎肉，仍以酒醴、马湩杂烧之。巫觋以国语呼累朝御
名而祭焉。”

每岁十二月下旬，择日于西镇国寺内墙下洒扫平
地，太府监供彩币，中尚监供细毡、鍼线，武备寺供弓
箭、环刀。束秆草为人形，一为狗，一剪杂色彩段为之
肠胃，选达官世家之贵重者交射之，非别速、扎剌尔、
乃蛮、忙古台、列班塔达、珊竹、雪泥等氏族不得与列。
射至糜烂，以羊酒祭之。祭毕，帝后及太子嫔妃并射
者，各解所服衣，俾蒙古巫觋祝赞之，祝赞毕，遂以与
之，名曰“脱灾”国，俗谓之“射草狗。”

每岁十二月十六日以后，选日用白黑羊毛为线，帝
后及太子自顶至手足，皆用羊毛线缠系之，坐于寝
殿。蒙古巫觋念咒语，奉银槽贮火，置米糠于其中，沃
以酥油，以其烟熏帝之身，断所系毛线，纳诸槽内。又
以红帛长数寸，帝手裂碎之，唾之者三，并投火中。即
解所服衣帽付巫觋，谓之“脱旧灾，迎新福”云。

《辍耕录》：“万岁山在太液池之阳，广寒殿在山顶中有
小玉，殿前架黑玉酒瓮一，玉有白章随其形，刻为鱼
兽出没于波涛之状，其大可贮酒三十馀石。”

《涌幢小品》：“黄荧，莆田人。正统庚寅，母林氏梦虚空中
紫衣人呼授以物，举衣承之，得鹤雏，是岁腊月十有
八日生。公鉴形者谓之鹤相。冠带、衣履、书画百物，精
致虔洁，居宇绝一尘。既老，乐五松，号五松居士，人谓
得鹤之性。”

《熙朝乐事》：十二月二十四日谓之“交年。”民间祀灶，以
胶牙饧、糯米、花糖、豆粉团为献。丐者涂抹变形，装成
鬼判，叫跳驱傩，索乞利物。人家各换桃符、门神、春帖、
锺馗、福禄、虎头、和合诸图，粘贴房壁。买苍术贯众辟
瘟丹、柏枝彩花，以为除夕之用。自此街坊箫鼓之声，
铿鍧不绝矣。僧道作交年疏仙米汤以送檀越。医人
亦送屠苏袋、同心结及诸品汤剂于常所往来者。
《帝京景物略》：十二月一日至岁除夜，小民为疾苦者，
奉香一尺，宵行衢中，诵元君号，自述香愿，其声乌乌
恻恻，曰：“号佛。”行过并过寺庙，则跪且拜而诵香，尽尺
乃归。八日，先期凿冰方尺，至日纳冰窖中，鉴深二丈，
冰以入则固之，封如阜内，冰启冰中涓。为政，凡苹婆
果入春而市者附藏焉，附乎冰者启之如初，摘于树，
离乎冰则化如泥，其窖在安定门及崇文门外。是日，
家效庵寺，豆果杂米为粥，供而朝食，曰腊八粥。廿四
日，以糖剂饼、黍糕、枣栗、胡桃、炒豆祀灶君，以槽草秣
灶君马，谓灶君翌日朝天去。白家间一岁事，祝曰：“好
多说，不好少说。”《记》称“灶老妇之祭，令男子祭，禁不令
妇女见之。祀馀糖果，禁幼女不令得啖。曰啖灶馀则
食肥腻，时口圈黑也。廿五日五更，焚香楮接玉皇曰：
‘玉皇下查人间也’。”竟此日无妇妪詈声。三十日五更，
又焚香楮送迎送玉皇上界矣，迎新灶君下界矣。是
月小儿及贱闲人以二石球置前，先一人踢一令远，
一人随踢其一，再踢而及之，而中之为胜。一踢即著
焉，即过焉，与再踢不及者同为负也。再踢而过焉，则
让先一人随踢之。其法初为趾踵苦寒设，今遂用赌
如博然，有司申禁之不止也。

《续文献通考》：“各官坐蓬”节年各省官员俱于十二月
二十六日坐起，至考察完日止《高坡异纂》：“蔡敞守衢州日，有一道士进谒，敞留饮。入
夕，道士遣一童子去席百步，解衣而立。时方隆冬，道
士遥吐气，嘘之即汗出淋漓，煖如盛夏。既而口出风
吹之，寒气袭人，便欲僵仆。”

《北京岁华记》：腊月束梅于盎，匿地下五尺许，更深三
尺，用马通燃火，使地微温，梅渐微白，用纸笼之，鬻于
市。小桃郁李，迎春皆然，馈遗尚鲜，果羯鼓声益喧，曰
“迎年鼓。”

《月令广义》：燕俗图：灶神锓于木，以纸印之曰：“灶马。”士
民竞鬻，以腊月二十四日焚之，为送灶上天。别具小
糖饼奉灶君，具黑豆寸草，为秣马具。合家少长罗拜
祝曰：“辛甘臭辣，灶君莫言。”至次年元旦，又具如前，为
迎灶。
《名胜志》：洋县腊节，以蒲藻盖鹅公石上，江渚寒鱼皆
依之。太守泛舟，张乐揭，取名曰揭蒲。

《诗经唐风蟋蟀章》：“蟋蟀在堂，岁聿其暮。”

《豳风七月章》。无衣无褐，何以卒岁。〈疏〉言此二阳之月，
大寒之时，无衣无褐，不可终岁。

《小雅·采薇》章：“曰归曰归，岁亦暮止。”

《公羊传》：“王正月疏”：“草物十二月萌芽始白。”

王正月。疏：王者应以十二月为正，则命以白瑞。
《左传》：“黑牡秬黍，以享司寒。”注：“夏十二月，日在虚危，冰
坚而藏之。”秬，黑黍也。司寒，元冥，北方之神，故物皆用
黑。有事于冰，故祭其神。

日在北陆。《疏》：“日在北陆，夏之十二月也。”

《国语》及《寒击》。“除田以待时耕。”《注》：《槁》同寒，谓季冬
大寒之时也。

《易稽览图》：“冬至后三十日极寒。”

陶《朱公书》：念四夜黄昏时候，乡人束稻草于竿，点火
在田间行走，名曰“照田蚕。”看火色卜水旱。色白主水，
色赤主旱。猛烈年丰，葳蕤岁歉，取北风为上。

《韩子右倒言篇》鲁哀公问于仲尼曰：“《春秋》之记曰：‘冬
十二月，霣霜，不杀菽’。何为记此？”仲尼对曰：“此言可以
杀而不杀也。夫宜杀而不杀，梅李冬实，天失道，草木
犹犯干之，而况于君人乎？”

《史记天官书》：“赤奋若岁，岁阴在丑，星居寅。以十二月
与尾、箕晨出，曰天皓黫。然黑色甚明。其失次，有应见
参。”

《春秋繁露五行五事》篇：“冬至之后，大寒降，万物藏于
下，于时暑为贼，故王者辅之以急断之事。”

《大戴礼记盛德》篇：“天子常以季冬考德，以观治乱得
失。凡德盛者治也，德不盛者乱也。德盛者得之也，德
不盛者失之也。是故君子考德，而天下之治乱得失，
可坐庙堂之上而知也。德盛则修法，德不盛则饰政，
法政而德不衰，故曰王也。”

《白虎通礼乐》篇：“匏之为言施也，在十二月，万物始施
而劳。”

《五行篇》：“十二月律谓之大吕何？大，大也。吕者，拒也，言
阳气欲出，阴不许也。吕之为言拒者，旅抑拒难之也。”
《绋冕篇》谓之诩者，十二月之时，施气受化，诩张而后
得牙，故谓之诩。

《士冠经》曰：“章甫，殷道。”殷统十二月为正，其饰微大，故
曰章甫。章甫者，尚未与极其本相当也。

《风俗通义》：“管，漆竹，长一尺，六孔，十二月之音也。物贯
地而芽，故谓之管。”

大寒既至，霜雪既降，吾是以知松柏之茂也。

《月令章句》：“自须女二度至危十度，谓之元枵之次，小
寒、大寒居之，齐之分野。”

《晋书。桓彝传》：“论交霜雪于杪岁，时风雨于将晨。”
《风土记》：蜀之风俗，晚岁相与馈问谓之馈岁，晚岁酒
食相邀为别岁。

《三礼义宗》：“小寒为节”者，亦形于大寒，故谓之小，言时
寒气犹未极也。

“大寒为中”者，上形于小寒，故谓之“大。”十一月一阳爻
初起，至此始彻，阴气出地方尽，寒气并在上，寒气之
逆极，故谓大寒。

《魏书律历志》：“次卦，十二月，屯、谦、睽、升、临。”

《齐民要术》：“作奥肉法：‘先养宿猪令肥，腊月中杀之’。”
讫，以火烧之令黄，用煖水梳洗之，削刮令净，刳去五
脏猪肪，煼取脂肉，脔方五六寸，作令皮肉相兼，著水
令相淹渍，于釜中煼之，肉熟水气尽，更以向所煼肪
膏煮肉，大率脂二升，酒三升，盐三升，令脂渡没肉，缓
水煮，半日许乃佳。漉出瓮中馀膏，仍泻肉瓮中，令榅
淹渍。食时水煮令熟，而调和之，如常肉法。尤宜新韭，
新韭烂拌，亦中炙啖。其二岁猪肉未坚，烂坏，不任作
也。

裂复上泥，悬著屋外北阴中。至七八月如新杀肉。
苕草色青黄，紫花。十二月稻下种之，蔓延殷盛，可以
美田，叶可食。

作鱼酱法：去鳞净洗，拭令干。如脍法，披破，缕切之，去
骨。大率成鱼一斗，用黄衣三升，白盐二斤，干姜一升，
橘皮一合，和令调均，内瓮子中，泥密封，日曝熟，以好
酒解之。作鱼酱、肉酱，皆以十二月作之，则经夏无虫。
十二月东门磔白鸡头，可以合法药。

悬腊月猪羊耳，著堂梁上，可大富。

作《甜肥脯法》：“腊月取麞鹿肉片，厚薄如手掌，直阴干，
下著盐，脆如凌雪也。”

《五味脯法》：“腊月初作，用鹅雁鸡鸭鸧鳵凫雉兔。”鹑
生鱼皆得作，乃净治，去腥窍及翠上脂。瓶全浸，勿四
破。别煮牛羊骨肉，取汁浸豉和调，一同五味脯法。浸
四五日尝，味彻便出，置箔上，阴干，火炙熟。槌。亦名“瘃
腊”，亦名《瘃鱼腊》。

《作腌脯法》：腊月初作，任为五味，脯者皆中作，唯鱼不
中耳。白汤熟煮，掠去浮沫。欲去釜时，尤须急火，急则
易燥。置箔上阴干之，甜脆殊常。

《晋书王羲之传》：“唐太宗制。献之虽有父风，殊非新巧，
观其字势疏瘦，如隆冬枯树。”

《种树书》：“种水杨须先用木桩钉穴，方入杨，庶不损皮
易长。腊月二十四日种树，不生虫。”

木自南而北多枯，寒而不枯，只于腊月去根，傍土《麦
穰》厚覆之，燃火深培如故，则不一二年皆结实。
蜀楷木蜀中有木类柞，众木荣时枯枿，隆冬方萌芽
布阴，蜀人呼为“楷木。”

乾陀国头河岸有系白象树，花叶似枣，季冬方熟。相
传此树灭，佛法亦灭。

《山茶叶似茶树，高者丈馀。花大盈寸》，色如绯。十二月
开。

《北户录》：湘源县十二月食斑皮竹笋，诸笋无以及之。
《周易集解》：“乾九二，见龙在田。”干宝曰：“阳在九二，十二
月之时，自临来也。”

《屯》。刚柔始交而难生。崔璟曰：十二月，阳始浸长而交
于阴，故曰“刚柔始交。”万物萌芽，生于地中，有寒冰之
难，故曰“难。”

艮以止之。荀爽曰：谓建丑之月，消息毕止也。

《洽闻记》：“邺华林苑中西王母枣，冬夏有叶，九月生花，
腊月乃熟，三子一尺。又有圭角，亦三子一尺。”

《宋史河渠志》：“十二月，断冰杂流，乘寒复结，谓之蹙凌
水。”

《太平御览仙人采芝图》：“白符芝，高四五尺，似梅，常以
大雪而花，季冬而实。”

《清异录》：“黑太阳法，出自韦郇公。用精炭捣治作末，研
米煎粥，搜和得所。豫办圆铁范，满内炭末，运铁槌实
击五七十下，出范阴干。盛寒炉中炽数枚，烘燃彻夜。
晋人兽炭，岂此类耶？”

《蟹谱》：“酒蟹须十二月间作，于酒瓮间撇清酒，不得近
糟。和盐浸蟹一宿。却取出于”中去其粪秽。重实椒
盐讫。叠净器中。取前所浸盐酒。更入少新撇者。同煎
一沸。以别器盛之。隔宿候冷。倾蟹中。须令满。

《图经本草》：腽肭兽，旧说似狐，长尾。今沧州所图，乃是
鱼类，而豕首两足，其脐红紫色，上有紫斑点，医家多
用之。《异鱼图》云：“试其脐，于腊月冲风处置盂水浸之，
不冻者为真。”

《政和本草》：“忍冬，味甘，温。主寒热，身肿。久服轻身，长年
益寿。十二月采，阴干。”

《事物纪原》：“江淮之俗，每作诸戏，必先设嗔拳笑面。有
诸行戏时，尝在故腊之末。”

李之仪词：“朱唇玉羽下蓬莱，佳时近早梅。”自注：“朱唇
玉羽，湖湘间谓之倒挂子”，岭南谓之梅花使，十二月
半方出。

《橘录》：“绿橘比他柑微小，色绀碧可爱，不待霜食之，味
已珍。留之枝间，色不尽变。隆冬采之，生意如新。”
《桂海酒志》：“老酒以麦麹酿酒，密封藏之，可数年。士人
家尤贵重。每岁腊中，家家造鲊，使可为卒岁计。有贵
客，则设老酒冬鲊以示勤。婚娶亦以老酒为厚礼。”
《桂海花志》：“侧金盏花如小黄葵，叶似槿，岁暮开，与梅
同时。”

《演繁露》：湖州土俗，岁十二月，人家多设鼓而乱挝之，
昼夜不停，至来年正月半乃止。问其所本，无能知者。
但相传云：“此名打耗。”打耗云者，言惊去鬼祟也。《世说》：
祢衡作“渔阳蝶躞而前，正是正月十五。”案时而言，此
说近之矣。然其挝击不待正月，又似不相应也。
《清波杂志》初寮进曲宴诗序：臣比蒙圣恩，召赴禁殿
曲宴。于时腊雪新霁，风日妍暖，已作春意，御榻之前
有宝槛植千叶桃花，陛下指示群臣曰：“杪冬隆寒，花
已盛开。”于是皆顿首曰：“陛下神圣，能回造化，草木实
被生成之赐。”乃先时呈瑞，以悦圣情山家清供，芋名土芝，小者煨干入瓮，候寒月用。稻草
盦熟，色香如栗，名土栗，雅宜山舍拥炉之夜。供
种竹法，迎“阳则取季冬，顺土气则取雨时。”

《通考》：“十二月朔日值大寒，主有虎出为灾。值小寒，主
有祥瑞。东风半日不止，主畜大灾。风雨主春旱。
月内有雾，亦主来年有水，有冷雨暴作，主来年六月、
七月内横水。”

《纪历撮要》：“冰结后水落，主来年旱。冰结后水涨，名上
水冰，主水。若紧厚，来年大水。”

《笋谱》：“箭笋十二月生，会稽以东诸山绝多。或丛生，或
蔓延，可如著大，长三四寸。”

《暖姝由笔》：“大寒前后十日为阳宅乱岁，寒食前后十
日为阴宅乱岁。”今人不知，但指腊底二十四夜为乱
岁。

刘毅斋鸿胪干在工部，以主事监居庸关钞马草火
焚，火自中起。前官于辛酉年大寒，务早完事，纳者不
计美恶，束草杂以泥雪，堆叠郁蒸，至春阳动，故火发
也，犹“腐草为萤”之义。

《缾史》月表，十二月，花盟主，蜡梅独头兰花，“客卿茗花，
漳茶花，使令枇杷花。”

《花历》十二月，蜡梅坼茗花发，水仙负冰梅香绽，山茶
灼雪花六出。

《月令》演十二月细腰鼓。〈八日〉《星回节》。〈十六〉祀灶：〈二十四〉送寒。
〈下旬〉驱傩。〈岁除〉卖痴呆。〈除夕〉

辟寒，摩诘《与裴迪书》曰：“近腊月下，景气和畅，故山殊
可过。足下方温经猥不敢相烦，辄往山中，憩感配寺，
与山僧饭讫而去。北涉元灞，清月映郭。夜登华子冈，
辋水沦涟，与月上下，寒山远火明灭。林外深巷，寒犬
吠声如豹。村墟夜舂，复与疏钟相闻。”此时独坐，僮仆
静默，每思曩昔，携手赋诗，步仄径，临清流也。

《田家五行》，十二月下雪而不消，名曰“等伴。”主再有雪，
久经日照而不消，亦是来年多水之兆。

《田家杂占》腊月二十五夜，赤豆粥镬滚，则三年大发。
《杂占》：“腊月柳眼青，主来年夏秋米贱。”

腊月雷鸣雪里，主阴雨百日。又“月内雷，主来年旱涝
愆期。”

《山居四要》：“自入腊，遇上水日，勿令人见，以少水洒荐
席毯褥，辟狗蚤壁虱。”

《务本新书》：“腊月刈茅草，作蚕蓐，则宜蚕。”

《农政全书》：“水槿，细叶小黄花，又名水椐。腊月斩其条
而插之，易成大木。”

《本草纲目》：“木兰生零陵山谷及太山，皮似桂而厚。十
二月采皮，阴干。”

蜡梅小树丛枝尖叶，凡三种，以子种出不经接者，腊
月开小花而香淡，名“狗蝇梅”；经接而花疏，开时含口
者，名“磬口梅”；花密而香浓，色深黄如紫檀者，名“檀香
梅。”

每腊月二十四日五更，取第一汲井水浸乳香，至元
旦五更，温热从小至大，每人以乳香一块，饮水三杯，
则一年无时灾。孔平仲云：“此乃《宣圣》之方，孔氏七十
馀代用之也。”

催生用腊月兔脑髓一个，摊纸上夹匀阴干，剪作符
子，于面上书“生”字一个，候母痛极时，用钗股夹定，灯
上烧灰，煎丁香酒调下。

治久聋“腊月取鼠胆二枚。熊胆一分。水和。旋取绿豆
大滴耳中。”

狐目治破伤风。腊月收取狐目，阴干。临时用“二目一
副，炭火微烧存性，研末，无灰酒服之。”

腊雪密封阴处，数十年亦不坏。用水浸五谷种，则耐
旱不生虫。

“老酒”腊月酿造者，可经数十年不坏。

狼膏腊月炼净收之。《周礼兽人》冬献狼。取其膏聚也。
鹊季冬始巢。开户背太岁向太乙。

《多能鄙事》“收梅花点茶法：腊月梅将开时，清旦摘半
开，花头带蒂置瓶内，每一两重，用炒盐一两洒之，不
可用手触坏。以厚纸数重密封，置阴处。次年取时，先
置蜜于盏内，然后取花二、三朵，滚汤一泡，花头自开，
香美。”

《居家必用》治喉闭方。“鲭鱼胆一枚，腊月收，入白矾末
少许，悬西北屋檐下，阴干，为末，备急用芦筒吹入咽
喉，立瘥。”

《道经》：“十二月十二日，太素三元君朝真，谓之百福日。”
《初学记关令尹内传》曰：“周元极元年，岁在癸丑，冬十
有二月二十五日，老子度函谷关。令尹喜先敕吏曰：
‘若有老翁从东来，乘青牛白板车，勿听过关’。其日果
见老翁乘青牛车求度关，授喜《道德经》五千言。”
《句容县志》：“茅山，形如己字，亦名己山。汉永元间，茅氏
兄弟三人乘鹤至此。今县东三里有白鹤桥，大茅君
以嘉平月二日驾白鹤会群仙处《云笈七签》：“太微元清左夫人，太微之上真也。晋兴宁
三年乙丑十二月十七日与太原真人众真降于句
曲金坛真人杨羲之室，吟《北淳宫中歌词》曰：‘郁蔼非
真墟，太元为我馆。元公岂有瓌，萦蒙孤所难。落凤控
紫霞，矫’”辔登晨𪩘。寂寂无濠涯，晖晖空中观。隐芝秀
凤丘，逡巡瑶林畔，龙胎婴尔形。八琼回素旦，琅华繁
玉宫，结葩凌岩粲。鹏扇绝亿岭，拊翮扶霄翰，西庭命
长歌，云璈弃虚弹，八风缠绿宇，丛烟豁然散。灵童掷
流金火微。启辞案三元，折腰舞紫皇，挥袂赞朗朗，扇
景辉煜煜，长庚焕超。“耸明刃下眄使我惋。”顾哀“地
仙辈，何为栖林涧。”

《传灯录》：“神光闻达磨大士住址少林，往彼日夕参承。
师常端坐面墙，莫闻诲励。其年十二月九日夜，天大
雨雪，光坚立不动。迟明，积雪过膝，潜取利刀，自断左
臂，置于师前。师知是法器，因与易名曰慧可。”

辟寒董风子者，不知其乡里，事母至孝。以乾道元年
暮冬过岳阳，夜宿黄花市，遇同店一叟，破巾单袍，而
貌若婴童，绝无饥寒之态，呤哦诗句，油然自适。董识
其异，就即坐于傍，问所从来，殊不酬答。良久再叩之，
始微笑云：“我待子多日矣。”遂挽手同出市西旗亭中，
买酒三升，谕酒家仆不用煖热。董起白言：“某平日骨
寒，虽当暑盛，亦去绵衣不得。况今腊月，若饮冷酒，定
足丧命。惟先生亮之。”叟云：“毋虑。”董不获已，强进半杯，
便觉四肢和畅。及再饮尽，脱其衣，移时出到大树下，
授以《至道之要》。董整襟再拜曰：“敢问先生姓氏？”曰：“吾
本东晋抱黄翁也。知君孝通于天，故来相见。”语罢，阴
云四合，迨于开豁，失叟所在矣。

《名胜志》：隐屏峰在武夷五曲溪之北，有罗侯洞，洞背
即铁笛亭故址。亭为李陶真人创，真人以宋熙丰间
至武夷出祀牒，乃唐开元时所给。真人好吹铁笛，每
遇节腊，众道人各于云房招饮，皆赴诸房，笛声同时
并作。一日别众，留诗云：“毛竹森森自剪裁，试吹一曲
下瑶台。当途不遇知音听，拂袖白云归去来。”遂吹铁
笛隐隐而去。